《先仲微仲纯仲三兄过普明寺赏雪分韵得饮字》
宋代·李处权

涉春徂冬祷雨雪，皇天靳此云何甚。
儿童晓报六花飞，失喜钩窗犹屡审。
荒渠断溜冰已合，度雁停号口应噤。
望中玉树散枝柯，二室峰峦张素锦。
我家西邻有胜概，杖履清攜冒凝凜。
平生不作儿女欢，此地适谐文字饮。
濁醪冰蔬荐重味，燃鼎当炉肆烹饪。
诗豪遽发要分吟，赖此放过新弛禁。
归来老匠已先成，定笑才悭弗胜任。
惜哉初无田二顷，徒偕雀鼠贺登稔。
堂堂大尹燮理才，嘉瑞应祈当奠枕。
书生醉饱何为者，鼻息如雷但酣寝。
明朝更约提石瓶，来试壑源最高品。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。